Η Αυγή

Η Αυγή είναι ιστορική ελληνική εφημερίδα που σήμερα κυκλοφορεί κάθε Κυριακή. Το πρώτο φύλλο κυκλοφόρησε στην Αθήνα στις 24 Αυγούστου 1952, ως πρωινή καθημερινή έκδοση και συνέχισε, μέχρι το Σάββατο 22 Ιουνίου 2024, που κυκλοφόρησε το τελευταίο καθημερινό φύλλο, με εξαίρεση την περίοδο της δικτατορίας.

Η Αυγή εκφράζει διαχρονικά θέσεις υπέρ της Αριστεράς και σήμερα τις θέσεις του ΣΥΡΙΖΑ-Προοδευτική Συμμαχία.

Ιστορία
Η εφημερίδα εκδόθηκε ως όργανο της Ενιαίας Δημοκρατικής Αριστεράς, έναν χρόνο μετά την συγκρότησή της το 1951, εκφράζοντας και τις θέσεις του παράνομου Κομμουνιστικού Κόμματος Ελλάδας, αφού είχε απαγορευτεί η κυκλοφορία του Ριζοσπάστη από το 1947. Αρχικά, κυκλοφόρησε ως εβδομαδιαία και κατόπιν ως ημερήσια εφημερίδα. Πρώτος εκδότης και διευθυντής (1952-1956) ήταν ο Βασίλης Εφραιμίδης.

Στην περίοδο 1967-1974 η έκδοσή της απαγορεύτηκε από την στρατιωτική χούντα.

Μετά τη μεταπολίτευση, το ΚΚΕ Εσωτερικού επανεξέδωσε, στις 4 Αυγούστου του 1974, την «Αυγή» ως κομματικό του όργανο, ενώ στη συνέχεια η εφημερίδα υποστήριζε κυρίως τις θέσεις του Συνασπισμού. Σήμερα, εκφράζει το χώρο της ανανεωτικής και της ριζοσπαστικής αριστεράς και ιδιαίτερα του ΣΥΡΙΖΑ-Προοδευτική Συμμαχία. Το κόμμα κατέχει το 40% των μετοχών και το υπόλοιπο είναι σε μικρούς μετόχους, δηλαδή αναγνώστες, εργαζομένους και ψηφοφόρους. Κανένας δεν έχει πάνω από 3%.

Μαζί με την Αυγή, εκδίδονταν περιοδικά το ένθετο Πρίσμα, ενώ κάθε Κυριακή η έκδοση συνοδεύεται από το ένθετο Αναγνώσεις. Το ένθετο Κόσμος με τις διεθνείς ειδήσεις είναι ενισχυμένο με περισσότερες σελίδες, έχοντας μεταφρασμένα άρθρα στα ελληνικά από τις μεγαλύτερες εφημερίδες του κόσμου, όπως η Libération, οι Financial Times, η Washington Post κλπ. Από το 2013, με την Αυγή κυκλοφορούσε και η ελληνική έκδοση της Le Monde Diplomatique. Η τιμή του κυριακάτικου φύλλου είναι 3 ευρώ.

Διεύθυνση
Διευθυντής της εφημερίδας, από τις 22 Δεκεμβρίου 2025, είναι ο δημοσιογράφος Λάμπρος Τσουκνίδας. Διαδέχθηκε τον Σπύρο Σουρμελίδη, που παραιτήθηκε μετά τον πρωτοσέλιδο τίτλο «ΣΥΡΙΖΑ-Τσίπρας βίοι παράλληλοι» στις 7 Δεκεμβρίου, όπου σύμφωνα με πηγές του ΣΥΡΙΖΑ-ΠΣ, δεν απηχούσε τις απόψεις και τις θέσεις του, όπως αυτές έχουν εκφραστεί από τον πρόεδρο του κόμματος, Σωκράτη Φάμελλο. Ο Σπύρος Σουρμελίδης είχε διαδεχθεί τη δημοσιογράφο Βούλα Κεχαγιά, που διαδέχθηκε τον Σπύρο Ραπανάκη. Στη θέση αυτή είχαν διατελέσει ο Άγγελος Τσέκερης, που διαδέχθηκε τους Κωστή Νικολακάκο και Νίκο Φίλη.

Κλείσιμο του καθημερινού φύλλου
Λόγω σοβαρών οικονομικών προβλημάτων, τον Ιανουάριο του 2022 είχε ληφθεί απόφαση από την Πολιτική Γραμματεία του ΣΥΡΙΖΑ-Π.Σ. να κλείσει το καθημερινό φύλλο της εφημερίδας. Η απόφαση αυτή ανεστάλη και, ως διέξοδος στα προβλήματα, 14 εργαζόμενοι οδηγήθηκαν σε εθελουσία έξοδο. Οι εργαζόμενοι στην Αυγή είχαν προχωρήσει σε κινητοποιήσεις, ενώ ο διευθυντής της, Άγγελος Τσέκερης, παραιτήθηκε εκφράζοντας την διαφωνία του.

Τελικώς, το κλείσιμο του καθημερινού φύλλου της εφημερίδας αποφασίστηκε με κοινή απόφαση του Εκτελεστικού Γραφείου του ΣΥΡΙΖΑ-Π.Σ. και του Διοικητικού Συμβουλίου της εφημερίδας στις 25 Ιουνίου 2024. Αντιδρώντας, οι εργαζόμενοι στην «Αυγή» προχώρησαν σε απεργιακές κινητοποιήσεις, με την στήριξη της ΕΣΗΕΑ που εξέφρασε την έντονη διαμαρτυρία της και κάλεσε το κόμμα να αναθεωρήσει τη στάση του. Ανάλογο αίτημα απηύθυναν σε κοινή ανακοίνωσή τους, η Διεθνής και η Ευρωπαϊκή Ομοσπονδία Δημοσιογράφων, καταγγέλλοντας την αναστολή έκδοσης ως κατάφωρη επίθεση σε βάρος των εργαζόμενων στην ΑΥΓΗ που εγείρει ανησυχίες για την πολυφωνία των ΜΜΕ.

Το τελευταίο καθημερινό φύλλο κυκλοφόρησε στις 22 Ιουνίου 2024.

Εξωτερικοί σύνδεσμοι
"Αυγή: Το πρωτοσέλιδο που δε θα τυπωθεί - Η ανακοίνωση των εργαζομένων. Οι εργαζόμενοι «έστησαν» το τελευταίο πρωτοσέλιδο της" ethnos.gr

Παραπομπές

Κατηγορία:Εφημερίδες στην ελληνική γλώσσα
Κατηγορία:Καθημερινές εφημερίδες
Κατηγορία:Συνασπισμός Ριζοσπαστικής Αριστεράς
Κατηγορία:Ενιαία Δημοκρατική Αριστερά
Κατηγορία:Κομμουνιστικό Κόμμα Ελλάδας Εσωτερικού
Κατηγορία:Συνασπισμός της Αριστεράς των Κινημάτων και της Οικολογίας
Κατηγορία:Ελληνική Αριστερά (πολιτικό κόμμα)
Κατηγορία:Εφημερίδες με τόπο έκδοσης την Αθήνα
Κατηγορία:Αριστερές εφημερίδες